Mette-Marit av Norge

Mette-Marit (født Mette-Marit Tjessem Høiby; 19. august 1973 i Kristiansand) er Norges kronprinsesse. Hun er datter av journalist Sven Olaf Bjarte Høiby (1936–2007) og bankfunksjonær Marit Tjessem (født 1937). Mette-Marit ble gift med kronprins Haakon 25. august 2001. Kronprinsessen har tre barn: Marius Borg Høiby (født 1997), prinsesse Ingrid Alexandra (født 2004) og prins Sverre Magnus (født 2005).

Oppvekst 

I oppveksten tilbrakte hun mange helger og ferier i Setesdalen og ved kysten, hvor hun lærte å seile. I tenårene var hun aktiv i den lokale ungdomsklubben Slettheia, hvor hun var aktivitetsleder. Som tenåring spilte hun volleyball, og var kvalifisert som dommer og trener.  Hun danset også ballett, sang i jentekoret Benedictus, var speider og gikk på søndagsskole. Da hun var elleve år ble hennes foreldre skilt, og Mette-Marit ble boende hos sin mor.

Utdannelse 
Etter å ha påbegynt videregående skole ved Oddernes gymnas i 1989, tilbragte hun seks måneder ved Wangaratta High School i Australia som utvekslingselev. Senere var hun elev ved Kristiansand katedralskole, hvor hun fullførte videregående skole i 1994. Som deltidsstudent brukte hun lengre tid på dette enn et normert studieløp tilsier. Etter et avbrudd fra skolegang gikk hun et år som elev ved Bjørknes Privatskole i Oslo, deretter avla hun examen philosophicum og eksamener i kjemi og IKT ved Høgskolen i Agder (nå Universitetet i Agder).

I 2000-2002 fulgte kronprinsessen fag på Universitetet i Oslo der hun tok eksamen i livssyn og etikk og anvendt etikk.

Hun avla i 2002 og 2003 eksamener innen bistands- og utviklingsspørsmål ved School of Oriental and African Studies ved University of London. Hun ble også tatt opp som hospitant i Norad hvor «undringskompetanse og evnen til å se fordomsfritt» ble anført av Norad som hennes fremste kompetanse. Kronprinsessen deltok ikke i Norad-traineenes opplærings- og arbeidsprogram, men hospiterte to dager per uke høsten 2003.

Høsten 2008 startet kronprinsessen med deltidsstudier på BI. Der har hun gått på kursene ledelse, makt og mening (2008/2009) og consulting (2009/2010) og teamledelse og lederteam (2010/2011).

Forlovelse og ekteskap 
Den 13. januar 1997 fikk hun sitt første barn, Marius, med Morten Borg.

I 1999 møtte hun kronprinsen på en konsert på Quart-festivalen i Kristiansand. Et år senere ble paret samboere, og 1. desember 2000 ble paret forlovet. 

Hun har selv sagt at hun tidligere hadde levd et «utagerende liv». På denne bakgrunn ble det en del debatt i mediene da det var klart at hun skulle forloves med kronprinsen. Enkelte mente at Mette-Marits bakgrunn og omgangskrets gjorde henne uegnet som kronprinsesse, og politiet foretok en rutinemessig vurdering om hennes omgangskrets var en sikkerhetsrisiko for de kongelige.

Paret ble gift 25. august 2001 i Oslo domkirke.  I forbindelse med vielsen ble hun også tildelt storkorset av St. Olavs Orden.

Offisielle oppgaver 
Kronprinsessen har mange offisielle oppdrag, alene eller i følge med kronprins Haakon, i inn- og utland. Hun har engasjert seg spesielt i spørsmål som gjelder barn og ungdom, rusomsorg, inkludering og arbeid mot hiv og aids.

I 2006 ble kronprinsessen utnevnt til spesialutsending for FNs organisasjon for arbeid med hiv og aids – UNAIDS – og har foretatt aids-relaterte reiser til for eksempel Nicaragua og Ukraina. Hun har særlig jobbet med behovet for ungt lederskap i arbeidet mot spredningen av hiv og aids. 

I desember 2007 ble Mette-Marit styremedlem i stiftelsen Kirkens Bymisjon Oslo. 16. februar 2008 ble hun tildelt Fredrikkeprisen 2008, som er Norske Kvinners Sanitetsforenings hederspris. Generalsekretær Anne-Karin Nygård i Norske Kvinners Sanitetsforening mente kronprinsessen har vært en pådriver for åpenhet, inkludering og toleranse, med evne til å mennesker i en sårbar livssituasjon. Prisen på 100 000 kr. ble gitt til Kronprinsparets humanitære fond. Dette fondet ble opprettet av kronprinsparet da de giftet seg den 25. august 2001.

I januar 2010 ble Kronprinsessen utnevnt til Young Global Leader av World Economic Forum.

Kronprinsessen er opptatt av kultur, i særlig grad litteratur. 

Den 28. februar 2008 ble albumet Sorgen - og gleden - H.K.H. Kronprinsesse Mette-Marits utvalgte salmer utgitt av Kirkelig Kulturverksted. Albumet inneholdt salmer som hadde betydd mye for henne, og hun hadde selv valgt ut salmene og artistene som fremførte dem. Kronprinsessen leste også inn tekst på albumets siste spor Gud signe vårt dyre fedreland. Hun mottok 7. mars 2008 gullplate for 16 000 solgte eksemplarer i løpet av én uke og ble nominert til Spellemannprisen 2008 i åpen klasse for albumet. Overskuddet av salget går til Kirkens Bymisjon.

Beskytterskap 
Kronprinsessen er fast beskytter for 

Det finnes også midlertidige beskytterskap, og der har kronprinsessen vært beskytter for TV-aksjonen Hjerterom i 2004,  Hamsunåret i 2009 og The Tall Ships' Races i Kristiansand i 2010.

Barn 
 Marius Borg Høiby, født 13. januar 1997 (med Morten Borg)
 Prinsesse Ingrid Alexandra, født 21. januar 2004 (med kronprins Haakon)
 Prins Sverre Magnus, født 3. desember 2005 (med kronprins Haakon).

Marius Borg Høiby 
Marius Borg Høiby (født 13. januar 1997) er sønn av kronprinsesse Mette-Marit og Morten Borg. Marius er en del av kronprinsfamilien og bor sammen med kronprinsparet, prinsesse Ingrid Alexandra og prins Sverre Magnus på Skaugum i Asker. Han var elev ved Wang videregående skole i Oslo. Marius er sju år eldre enn sin halvsøster. Han er ikke en del av det norske kongehuset, ei heller arverekken, men er en del av kongefamilien.

Marius ble konfirmert søndag 2. september 2012 i Asker kirke.

Dekorasjoner 
Kronprinsessen er innehaver av følgende norske og utenlandske ordener, medaljer og dekorasjoner. Oversikten er basert på Kongehusets liste over dekorasjoner. 

Norske dekorasjoner
 Storkors med kjede av St. Olavs Orden
 Kongehusets 100-årsmedalje
 Kong Olav Vs 100-årsmedalje
 Kong Harald Vs jubileumsmedalje 1991–2016
 Kong Harald Vs portrettnål  

Utenlandske dekorasjoner

 Storkors av Sydkorsordenen, Brasil
 Storkors av Stara Planina-ordenen, Bulgaria
 Ridder av Elefantordenen, Danmark
 1. klasse av Terra Mariana-korsets orden, Estland
 1. klasse av Den hvite stjernes orden, Estland
 Storkors av Finlands hvite roses orden
 Storkors av Den islandske falkeorden
 Storkors av Republikken Italias fortjenstorden, Italia
 Storkors av Den kostbare krones orden, Japan
 Storkors av Anerkjennelseskorset, Latvia
 Storkors av Vytautas den stores orden, Litauen 
 Storkors av Adolf av Nassaus sivile og militære fortjenstorden, Luxembourg
 Storkors av Oranje-Nassau-ordenen, Nederland
 Kong Willem-Alexanders innsettelsesmedalje, Nederland
 Storkors av Republikken Polens fortjenstorden, Polen
 Storkors av Infante Dom Henriks orden, Portugal
 Storkors av Isabella den katolskes orden, Spania
 Storkors av Nordstjerneordenen, Sverige
 Storkors av Den tyske fortjenstorden, Tyskland
 Storstjerne av Ærestegnet for fortjenester, Østerrike

Referanser

Eksterne lenker 
 
 
 
 
  Kongehuset.no om Kronprinsesse Mette-Marit
  Politiske taler av Mette-Marit, virksommeord.uib.no

Norske prinsesser
Kongelige nordmenn
Den norske kongefamilien
Storkors av St. Olavs Orden
Nordstjerneordenen
Personer fra Kristiansand kommune
Vinnere av Petter Dass-prisen
Terra Mariana-korsets orden